
Felsőoktatás és minőség. Az élethosszig tartó tanulás megjelenésének vizsgálata néhány intézmény Intézményfejlesztési Tervében

Az elmúlt években az élethosszig tartó tanulás szemléletének általánossá válásával párhuzamosan - szerte Európában - az oktatásügy minden szintjén az érdeklődés középpontjába került az oktatás minőségének kérdése. Nem kivétel ez alól a felsőoktatás sem, hiszen az európai gazdaság fejlődésének motorja a tudásipar, ami az egyetemektől kreatív és konvertálható tudással rendelkező tudásmunkások tömegét igényli.
A magyar felsőoktatási intézmények 2012-ben kidolgozták Intézményfejlesztési Terveiket, s így joggal merülhet fel a kérdés, vajon az új alapdokumentumok célrendszere és a megfogalmazott feladatok megfelelnek-e az oktatók és a hallgatók elvárásinak.
A téma iránti érdeklődésem elmélyítette a TÁMOP 4.1.4 „Minőségfejlesztés a felsőoktatásban” című projekt, amelynek „Andragógiai kutatások eredményei” (szerk. Bogdány; 2011) c. részkutatása a magyar felsőoktatási intézményekben folyó munka minőségét, az oktatók andragógiai kompetenciáit, az általuk alkalmazott módszertani kultúrát, az andragógiai szemlélet elterjedését vizsgálta.
Dolgozatomban ezen kutatásra alapozva – dokumentumelemzés, kérdőív és interjú módszerével - három felsőoktatási intézmény (Budapesti Műszaki és Gazdaságtudományi Egyetem, Eötvös Loránd Tudományegyetem, Zsigmond Király Főiskola) Intézményfejlesztési Tervét vizsgáltam, különös tekintettel a minőség kérdésére és az élethosszig tartó tanulás gondolatának megjelenésére.
A vizsgálatból kiderült, hogy a BME IFT-jében inkább impliciten, az ELTE dokumentumában célként jelenik meg az élethosszig tartó tanulásra nevelés. A minőség az oktatói kiválóság, a tanítási folyamatok minőségi volta kapcsán jelenik meg.
A dokumentumelemzés folytatásaképpen önkitöltő kérdőíves és félig strukturált interjú módszerrel a felsőoktatási intézmények gyakorlatát vizsgáltam, annak érdekében, hogy kiderüljön, a vizsgált intézmények stratégiai dokumentumaikból mit emelnek át a mindennapi gyakorlatba, illetve hogyan vélekednek a minőségről az oktatók, és a hallgatók. Az oktatói kiválóságot szintén fontosnak vélték a megkérdezett oktatók és hallgatók. A hallgatók közül többen e kritérium mentén fogalmazták meg, hogy mit jelent számukra a minőség. A tehetséggondozás az IFT-kben kiemelten szerepelt, azonban a gyakorlatban inkább informális módon működik. A módszertan az oktatók és a hallgatók válaszaiban hangsúlyosabban jelent meg, mint az Intézményfejlesztési Tervekben. Látható tehát, hogy a dokumentumok és a gyakorlat között hangsúlybeli eltérések tapasztalhatók.



